इसी वीक यशराज बैनर की मेगा बजट बहुचर्चित फिल्म 'बेफिक्रे' के ऑपोज़िट हितेन पेंटल और ऋषिता भट्ट की मुख्य भूमिका वाली ऐसी फिल्म रिलीज हुई है, जिसमें मेकर ने एक दमदार और अच्छा मेसेज देने की अच्छी पहल की है, लेकिन बॉक्स ऑफिस पर बिकाऊ न माने जानेवाले स्टार्स के साथ बनी '30 मिनट्स' का एक अच्छा पहलू यह भी है कि फिल्म की कहानी में नवीनता है तो वहीं फिल्म का क्लाइमैक्स आपको हैरान कर सकता है। अक्सर हम किसी भी बात को लेकर वक्त को ज्यादा तवज्जो नहीं देते हैं, खासकर जब कोई आपसे कहे कि आधे घंटे में आता हूं तो हम पहले से मान बैठते है कि एक घंटा तो लग ही जाएगा। प्रडयूसर यसुदास की इस फिल्म में एक सनकी किरदार के माध्यम से यही मेसेज दिया गया है, लेकिन इस मेसेज को देने का जो प्लैटफार्म चुना गया है वह बेहद अजीबोगरीब है। यूपी की गोरखपुर की लोकेशन के अलावा मुंबई में शूट हुई इस फिल्म को आज रिलीज होने का एक खास फायदा यह मिला जिन सिनेमाघरों को यश राज बैनर की फिल्म नहीं मिल पाई वहां यह रिलीज हो गई। हां, फिल्म का बजट कम है ऐसे में फिल्म आसानी से अपनी लागत वसूलने के बाद मुनाफा भी कमा सकती है। कहानी : शशांक (हितेन पेंटल) पर्सनल लाइफ में अकेला है। एक छोटे से कस्बे में शहर आए शशांक को एक-एक ऐडवर्टाइजिंग कंपनी में स्क्रिप्ट राइटर के साथ जिगल लिखने की नौकरी मिलती है। शशांक की शिवांगी (रिषिता भट्ट) से दोस्ती होती है और चंद मुलाकात के बाद शशांक दिल ही दिल में शिवांगी से प्यार करने लगता है। अक्सर अकेले में शशांक को उसके बचपन की पुरानी यादें बुरी तरह से सताती हैं। दरअसल, बचपन में शशांक का पिता हर काम के लिए उसे पहले से एक तय वक्त देता और अगर उस वक्त में शशांक उस काम को पूरा नहीं कर पाता तो उसकी बड़ी बेरहमी से पिटाई की जाती। अब शशांक भी अपने पिता की तरह कुछ वैसा ही सनकी हो चुका है, वह भी चाहता है उसका हर काम तय वक्त में पूरा हो, खासकर अगर उसे कोई तीस मिनट में काम पूरा करने की बात करके काम पूरा न कर पाए तो वह कुछ भी कर सकता है। यही तीस मिनट का अजीबोगरीब डर एक दिन शशांक को कातिल बना देता है। ऐक्टिंग: शशांक के लीड किरदार में हितेन पेंटल ने अपने किरदार को ठीक निभाया, लेकिन उनके फेस और उनके लुक में बॉलिवुड हीरो जैसा मटीरियल नहीं है, यही वजह है कि रोमांस और हल्के सीन में उनका फेस नाराजगी भरा ही लगता है। शिवांगी के रोल में रिषिता भट्ट के करने के लिए कुछ खास नहीं था। हां, एक ऐडवर्टाइजिंग कंपनी के मालिक और शशांक के बॉस के रोल में शिवा कुमार ने जरूर अपने किरदार को दमदार बनाने के लिए अच्छी मेहनत की है, शिवा जिस सीन में भी नजर आए दर्शकों में अपनी पहचान छोड़ने में कामयाब रहे, ऐसा लगता है उन्होंने अपने किरदार के लिए पहले से होम वर्क किया हो। हेमंत पांडे एक पुलिस इंस्पेक्टर बने, लेकिन उनकी डायलॉग डिलीवरी कहीं भी पुलिस इंस्पेक्टर जैसी नहीं लगी। निर्देशन : यसुदास की तारीफ करनी होगी कि उन्होंने एक अलग ऐसे सब्जेक्ट पर फिल्म बनाई है, जिससे अक्सर मुंबइयां मेकर दूर रहते है। बेशक फिल्म की रफ्तार इंटरवल से पहले कुछ स्लो है, लेकिन क्लाइमैक्स कुछ सोचने को मजबूर करता है। संगीत : फिल्म का संगीत कहानी और माहौल के मुताबिक है। क्यों देखें : अगर आप चालू मसालों की भीड़ से दूर हटकर अलग सब्जेक्ट पर ऐसी फिल्म देखना चाहते हैं, जिसमें अच्छा मेसेज देने की पहल की गई हो तो आप इस फिल्म को एकबार देख सकते हैं। बेशक बजट की कमी के चलते कहानी का ट्रीटमेंट ठीक ढंग से नहीं किया गया। 